Սպիտակ համայնքի ղեկավար Քաջայր Նիկողոսյանի շնորհավորական ուղերձը՝ Հայաստանի Հանրապետության բանակի կազմավորման 33-ամյակի առթիվ

\_\_\_\_\_\_\_\_\_\_\_\_\_\_\_\_\_\_

 Հարգելի՛ հայրենակիցներ, Սպիտակ համայնքի սիրելի՛ բնակիչներ,

Ջերմորեն շնորհավորում եմ մեր պետության, պետականության և պատմության համար կարևորագույն տոնի՝ ՀՀ բանակի օրվա առթիվ:

 ՀՀ զինուժը մեր անկախ պետականության կարևորագույն նվաճումներից է։ Նրա մարտունակության ու հայրենասիրության հենարանը պատմության ընթացքում հայ ազգի ցուցաբերած ազատատենչությունը, մեր զորավարների փառավոր ուղին, ռազմական դարավոր փորձն ու պատերազմների բովում թրծված մարտիկների սխրանքներն են:

 ՀՀ բանակը կազմավորվեց հայի արյան, կամքի և քաջության շնորհիվ և այսօր էլ ընթանում է զարգացման ճանապարհով:

Սիրելի՛ հայրենակիցներ, Հայաստանի Հանրապետության նորագույն պատմության էջերում ոսկե տառերով է գրված այս օրը և սրբագործված հայ մարտիկների արյամբ:

 ՀՀ բանակն այսօր շարունակում է արյան և բազկի ուժով պաշտպանել Հայրենիքն ու արթուն հսկել մեր խաղաղ քունը:

Հպարտորեն պետք է նշեմ, որ հայրենիքի պաշտպանության համար մղվող պատերազմում հերոսաբար մարտնչել են սպիտակցի զինվորները: Նրանցից շատերն անմահացել են՝ հանուն հայրենիքի, մյուսները պատվով կատարել մարտական խնդիրներն ու վերադարձել են տուն: Այսօր էլ սպիտակցի երիտասարդները շարունակում են համալրել երկրի պաշտպանների շարքերը՝ հոգիներում փայփայելով հայոց պետականությունը:

 Խոնարհվում եմ ընկած բոլոր հերոսների շիրիմների, նրանց ծնողների և տուն վերադարձած արծիվների առաջ, ՀՀ բանակի սպաների և զինվորների առաջ: Ամրություն ձեր բազուկներին, մեր քաջարի՛ տղաներ և աղջիկներ, հաղթություն զենքին և խաղաղ երկինք:

 Փա՛ռք ՀՀ բանակին, կեցցե՛ Հայաստանի Հանրապետությունը: